
OPĆINSKI PREKRŠAJNI SUD U ZAGREBU

U IME REPUBLIKE HRVATSKE

P R E S U D A
	
Općinski prekršajni sud u Zagrebu po sucu Valeriji Radić uz sudjelovanje zapisničarke Danijele Brebrić u prekršajnom postupku protiv okrivljenika Dalibora Petričevića, zbog djela prekršaja iz čl. 296. st. 3. u svezi s čl. 296. st. 1. t. 16. Zakona o autorskom pravu i srodnim pravima (NN 111/21) u povodu optužnog prijedloga Hrvatskog društva skladatelja, ZAMP – stručne službe za zaštitu autorskih muzičkih prava, broj: 297913-0004, nakon provedenog žurnog postupka, 

p r e s u d i o    j e

I. Temeljem čl. 183. Prekršajnog zakona (NN 107/07, 39/13, 157/13, 110/15, 70/17,118/18, 114/22)

Okrivljenik: Dalibor Petričević, rođen 04.09.1970., OIB: 49436799204, s prebivalištem u Vinkovcima, Hrvatskih Kraljeva 63, 

k r i v   j e

što je kao vlasnik obrta 29. siječnja 2025. oko 11:00 sati u caffe baru Amaretto II, Duga 26, Vinkovci, javno priopćavao autorska glazbena djela koristeći uređaj sa zvučnicima, omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u čl. 32. i detaljnije određeno u čl. 40. i 47. Zakona o autorskom pravu i srodnim pravima, nije posjedovao zakonom propisano odobrenje Hrvatskog društva skladatelja, udruge za kolektivno ostvarivanje prava svih domaćih i stranih autora glazbenih djela ovlaštena temeljem Rješenja Državnog Zavoda za intelektualno vlasništvo, klasa: UP/I-034-03/2018-020/0005, ur. broj: 559-07/3-18-004 i klasa: UP/I-384-10/2022-0001/0001, ur. broj: 559-08/1-22-0001 na osnovi čl. 224. Zakona o autorskom pravu i srodnim pravima,

dakle, što je kao fizička osoba - obrtnik bez odobrenja udruge za ostvarivanje autorskog prava - Hrvatskog društva skladatelja - Zaštita autorskih muzičkih prava, priopćio javnosti autorska djela, 

čime je počinio prekršaj opisan i kažnjiv u čl. 296. st. 3. u svezi s čl. 296. st. 1. t. 16. Zakona o autorskom pravu i srodnim pravima, 

           pa mu se na temelju citiranih zakonskih odredbi uz primjenu čl. 37. Prekršajnog zakona  izriče:
NOVČANA KAZNA U IZNOSU OD 140,00 (sto čerdeset eura) eura. 
II. Temeljem čl. 33. st. 11. Prekršajnog zakona okrivljenik je obvezan platiti novčanu kaznu u roku od 30 dana po pravomoćnosti ove presude, a ukoliko u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini plaćena. 

Novčanu kaznu ili dvotrećinsku novčanu kaznu okrivljenik je obvezan platiti odabirući odgovarajuću od priloženih uplatnica, a u protivnom će se postupiti po odredbama članka 34. Prekršajnog zakona.

III. Temeljem čl. 139. st. 6. Prekršajnog zakona, okrivljenik se u cijelosti oslobađa dužnosti naknade troškova postupka iz čl. 138. st. 3. Prekršajnog zakona.  

O b r a z l o ž e n j e

	1. Hrvatsko društvo skladatelja, ZAMP – stručna služba za zaštitu autorskih muzičkih prava od 14.03.2025. podnijela je optužni prijedlog, broj: 297913-0004 protiv okrivljenika, radi djela prekršaja činjenično i pravno opisanog u izreci ove presude. 
2. Okrivljenik je dostavio pisanu obranu u kojoj je između ostalog naveo da posluje od 1996. i uvijek je držao 2 ili 3 lokala paralelno pod istim obrtom cijelih 30 godina. Od toga samo disko je radio 14 godina i tu se ZAMP-u naplaćao i redovnih mjesečnih davanja i ogromnih davana na izvođače. Za sve lokale je plaćao davanja ZAMP-u koliko je mogao urednije i kada nije bio u poslovnom i financijskom stanju plaćati dobio je opomenu pa mu se i to naplatilo. Obzirom da je sada poslovanje sve lošije, jedan objekt su zatvorili. Ovih dana izlaze iz drugog lokala u trgovačkom centru i ostaju još godinu dana raditi u obiteljskoj maloj slastičarnici gdje radi sa suprugom i djecom još godinu dana te i nju zatvaraju i ide u mirovinu. Iskreno mu je žao što nije mogao i te dospjele račune platiti te mu nije bila namjera oštetiti nikoga, ali bili su u blokadi porezne uprave. Prošli su i predstečajnu nagodbu. Razbolio se te nije mogao funkcionirati. Sve se odrazilo na smanjenje poslovanja i mogućnost redovitih uplata obveza. No, i dalje nisu zatvorenu te i dalje posluju kao obrt. Nije se prebacivao na d.o.o. ili j.d.o.o. kako bi zatvarao obrt pa ponovo otvarao i izbjegavao plaćanja, nego posluje kao obrt.  U svoju obranu navodi da je dobrovoljac i sudionik domovinskog rata. Otac je troje djece koja žive, školuju se i rade uz njega. Supruga više ne može raditi pa im je situacija jako loša. Zamolio je da ako kaznu mora dobiti, da se smanji na minimalnu i da mu se da mogućnost da se dogovorno sa Zampom omogući obročno plaćanje osnovnih umanjenih računa zaostataka.   
3. U tijeku postupka analizirana je obrana okrivljenika te je izvršen uvid u zapisnik br. 1013783-297913 o izvršenoj kontroli javnog korištenja autorskih glazbenih djela, iz kojeg proizlazi da je referent HDS, ZAMP-a Damir Čulić utvrdio da je u predmetno vrijeme od  11:00 do 11:10 sati, dakle za radnoga vremena, javno priopćavana glazba putem radio prijamnika,  izvadak iz obrtnog registra iz kojeg je vidljivo kako je Dalibor Petričević vlasnik obrta naziva Amaretto obrt za ugostiteljstvo, dopis tužitelja od 13.02.2026. 
4. Iz dopisa tužitelja od 13.02.2026. koji se očitovao na traženje suda, proizlazi da okrivljenik kritične zgode nije posjedovao odobrenje za javno priopćavanje autorskih glazbenih djela, a predmetno odobrenje nije ishodili niti naknadno. 
5. Na temelju tako provedenog postupka, obrane okrivljenika u kojoj je u bitnom priznao počinjenje prekršaja, dopisa tužitelja od 13.02.2026., zapisnika o izvršenoj kontroli javnog korištenja autorskih glazbenih djela, sud je utvrdio da je okrivljenik počinio djelo prekršaja za koje se tereti, zbog čega je i proglašen krivim te mu je sud izrekao kaznu koju je primjenom čl. 37. Prekršajnog zakona ublažio na način da je okrivljeniku izrekao novčanu kaznu ispod Zakonske donje granice.	



6. Naime, nesporno je utvrđeno da je okrivljenik kritične zgode počinio prekršaj iz čl. 296. st. 3. u svezi s čl. 296. st. 1. t. 16. Zakona o autorskom pravu i srodnim pravima, pa je time ostvario sva bitna obilježja djela prekršaja zbog čega je i proglašen krivim. No, cijeneći kao olakšavajuće okolnosti priznanje djela prekršaja, sud je mišljenja da će se i ovako ublaženom kaznom u cijelosti postići svrha kažnjavanja. 
	7. Temeljem u izreci citiranih propisa okrivljenik se oslobađa dužnosti naknade  troškova prekršajnog postupka u paušalnom iznosu jer se takva odluka u konkretnom slučaju, s obzirom na imovno stanje okrivljenika pokazuje primjerenom i opravdanom.

U Zagrebu, 24. ožujka 2026.
    
Zapisničar									     Sudac
Danijela Brebrić 								Valerija Radić 


UPUTA O PRAVNOM LIJEKU:
Protiv ove presude dopuštena je žalba zbog odluke o prekršajnopravnim sankcijama i troškovima postupka u roku od 8 dana od dana dostave prijepisa presude. Žalba  se podnosi pismeno u dva istovjetna primjerka putem ovog Suda, bez naplate takse, na adresu: Općinski prekršajni sud u Zagrebu, Zagreb, Avenija Dubrovnik br. 8, pozivom na gornji broj, a o istoj odlučuje nadležni sud.


DOSTAVNA NAREDBA:
1. Okrivljeniku Dalibor Petričević, Vinkovci, Hrvatskih Kraljeva 63 
2. Tužitelju Hrvatsko društvo skladatelja, ZAMP – stručna služba za zaštitu autorskih muzičkih prava, Zagreb, Heinzelova 62 A
3. Pismohrana-ovdje

